
                       Către,




 BIROUL PERMANENT AL




CAMEREI DEPUTAŢILOR
Vă înaintăm, alăturat, raportul SUPLIMENTAR asupra propunerii legislative pentru modificarea art.10 alin.(14) din Legea nr.82/1993 privind constituirea Rezervaţiei Biosferei "Delta Dunării", trimisă Comisiei pentru mediu şi echilibru ecologic în vederea unei noi examinări şi depunerii unui nou raport, cu adresa nr. Plx.273 din 29 octombrie 2018.
PREŞEDINTE,
ION CUPĂ

r a p o r t    S U P L I M E N T A R
asupra propunerii legislative pentru modificarea art.10 alin.(14) din Legea nr.82/1993 privind constituirea Rezervaţiei Biosferei "Delta Dunării"
În conformitate cu prevederile art.70 din Regulamentul Camerei Deputaţilor, republicat, cu modificările și completările ulterioare, Plenul Camerei Deputaţilor a hotărât, în şedinţa din 29 octombrie 2018, retrimiterea propunerii legislative pentru modificarea art.10 alin.(14) din Legea nr.82/1993 privind constituirea Rezervaţiei Biosferei "Delta Dunării", Comisiei pentru mediu şi echilibru ecologic, cu adresa nr. Plx.273/2018 din 29 octombrie 2018, în vederea reexaminării şi depunerii unui nou raport.
Pentru această inițiativă legislativă s-a întocmit raportul nr. 4c-27/233 din29 mai 2018 prin care s-a propus adoptarea propunerii legislative cu un amendament admis. 
Propunerea legislativă are ca obiect de reglementare modificarea art.10 alin.(14) din Legea nr.82/1993, în sensul instituirii posibilităţii întrebuinţării, în activităţile agricole desfăşurate pe teritoriul rezervaţiei, a produselor care conţin certificat bio la nivel european pentru utilizare în agricultura ecologică.

Senatul, în calitate de primă Cameră sesizată, a respins propunerea legislativă în ședința din data de 24 aprilie 2018. 

Conform dispoziţiilor art.75 alin.(1) din Constituţia României, republicată şi ale art. 92 alin. (9) din Regulamentul Camerei Deputaţilor, republicat, cu modificările și completările ulterioare, Camera Deputaţilor este Cameră decizională. 

La întocmirea prezentului raport suplimentar, Comisia a avut în vedere avizul favorabil al Consiliului Legislativ (nr.1087/13.12.2017) și avizul negativ al Comisiei pentru agricultură, silvicultură, industrie alimentară şi servicii specifice (nr.4c-4/352/22.05.2018).
În conformitate cu prevederile art. 61 din Regulamentul Camerei Deputaţilor, republicat, cu modificările și completările ulterioare, Comisia pentru mediu şi echilibru ecologic a examinat propunerea legislativă și raportul inițial în şedinţa din 16 aprilie 2019.
Din numărul total de 17 membri ai Comisiei pentru mediu şi echilibru ecologic au fost prezenți la dezbatere 12 deputaţi.

La dezbateri au participat în calitate de invitați, conform prevederilor art.54 şi art.55 din Regulamentul Camerei Deputaţilor, republicat, cu modificările și completările ulterioare, domnul Mălin-Matei Muşatescu, guvernatorul Administraţiei Rezervaţiei Biosferei „Delta Dunării“ și doamna Carmelia Dragomir Bălănică, vicepreședinte al Agenția Națională pentru Arii Naturale Protejate.
În urma examinării inițiativei legislative, a raportului inițial şi a opiniilor exprimate membrii Comisiei au hotărât, cu unanimitate de voturi, respingerea propunerii legislative pentru modificarea art.10 alin.(14) din Legea nr.82/1993 privind constituirea Rezervaţiei Biosferei "Delta Dunării", cu amendamentul respins redat în anexa, întrucât o parte din propunerile din această iniţiativă au fost preluate ca amendamente în proiectul de lege pentru modificarea si completarea Legii nr.82/1993 privind constituirea Rezervației Biosferei “Delta Dunării”- PL-x. nr.97/2019. 

În raport de obiectul şi conţinutul său, propunerea legislativă face parte din categoria legilor ordinare.
	PREŞEDINTE,
	SECRETAR,

	ION CUPĂ 
	BOGDAN DANUȚ


Consilier parlamentar,
 Andreea Negulescu

A M E N D A M E N T    R E S P I N S
	Nr.

crt.
	Text propunere legislativa
	Amendamente admise/autor
	Motivarea susținerii/motivarea respingerii
	Cameră decizională

	0

	2

	1. 
	Art. 10 alin. (14)
„(14) Pe teritoriul rezervaţiei, folosirea îngrăşămintelor chimice şi a produselor de protecţie a plantelor în activităţi de agricultură, silvicultură şi piscicultură este interzisă, exceptând produsele care conţin certificat bio la nivel european pentru utilizare în activitatea ecologică.

	Art. 10 alin. (14)
„(14) Pe teritoriul rezervaţiei, folosirea îngrăşămintelor chimice şi a produselor de protecţie a plantelor în activităţi de agricultură, silvicultură şi piscicultură este interzisă, exceptând produsele și îngrășămintele certificate bio pentru utilizare în activitatea ecologică omologate de Comisia Naționala de Omologare a Produselor de Protecție a Plantelor”.
Autor: Lucian Eduard Simion - Deputat PSD
	Pentru conformitate cu dispozițiile HG Nr.1559/2004, Cap III, art.23-25. Trebuie sa luam in considerare ca certificatele bio pot fi emise atât la nivel european, cat si la nivel național.

